user
Garaadka ama caqliga muxuu kuu qaban karaa?(Tababbar nololeed)


assistant
Tababbar nololeed. 
! Noloshaada shakhsiga ah caqli badnaantu waxba kama tarto, waa laga yaabaa in dad kale ay ka faa'idaan fekradahaaga; balse waxa sida dhabta ah noloshaada shakhsiga ah wax u taraya, waa tababbarka nololeed ee aad qabto. Waxaa suurtagal ah in qof caqli badan oo fekrado isaga laga faa'iday ay dad kale ku hormareen, isaguna uu noloshiisa gaarka ah ku fashilmo. Waxaad arkaysaa mid "average" ah (qof iska caadi ah) oo noloshiisa gaarka ah ku guuleysanaya, adigii wax isbidayayna aadan waxba isla hayn, sababtu waxaa weeye, qofkaasi kaama caqli badnee nolosha ayuu kaaga tababbar badan yahay. Inta badan dadka caqliga badan nolosha kuma guuleystaan, halka dadka iska caadiga ah ay ku guuleystaan. Sababta oo ah qofka caqliga badan kalsoonidiisa badan ayaa hodda, noloshana kama cabsado, wax tababbar nololeed ahna ma kasbado; halka qofka iska caadiga ah uu harjado si uusan doonta uga harin, dadaalkaas badanna waxa uu ku hantaa tababbar nololeed.

Qofka caqliga badan hal mar ayuu tababbar nololeed helaa, waana marka noloshu ku adkaato, laakiin noloshiisa oo iska caadi ah ma harjado; halka qofka caadiga ah uu laba goorlaba harjado si uusan u guuldarraysan. Intaasi waa sida loo badan yahay, balse waxaa jira qof caqli badan oo haddana tababbar nololeed qaba, waana nooca ugu khatarsan bani'aadamka. Sidoo kale waxaa jira qof iska caadi ah oo nolosha ku fashilma. Guusha aan ka hadlayo waa midda shakhsiga ah ee caamka ah. Tusaale ahaan qofku in uu maaliyad ahaan isku filnaado, dhanka qoyska ku guuleysto, magac iyo maamus bulshada ku dhex yeesho, iwm. Laakiin guul maxaa ah haddii la yiraahdo, qofba si buu ka dhigan karaa, qof baa guul u arka in uu bulshada saameeyo oo fekradihiisu dadka dhex qaadaan, dawladuhu ku dhaqmaan aragtidiisa, balse isagu shakhsi ahaan darbijiif iska ah haddii uu doono. Waxaa jiray faylasuuf Giriiggii hore ahaa oo la oran jiray Diogenes oo darbijiif ahaa, aan waxba dhalin, fakhrina ahaa, haddana taariikhdu qortay aragtiyihiisii. Wuxuu soo shaacsaaray falsafadda la yiraahdo cynicism, falsafaddaas oo ah in qiyam sare oo kaliya la yeesho, waxa kale oo dhanna la iska daayo sida; maal, awood raadin, magac, iyo wax kasta oo lahaansho ah ama damac ah, dabiicaddana lala heshiiyo. Falsafaddaas waxaa uga horreeyay hal nin oo la oran jiray Antisthenes oo isna Giriig ahaa, balse Diogenes ayaa soo shaacsaaray oo ku dhaqmay. Ilaa hadda qofka u dhaqma sida Diogenes oo kale bahda caafimaadku waxay ku sheegaan cilladdii Dhayjoonis (Diogenes syndrome). Haddaba marka aan ka eegno guusha caamka ah ee laga rabay faylasuufkaas, waxaan oran karnaa wuu ku fashilmay nolosha, sababta U wayna waa tababbar nololeed oo uusan helin. Badanaa dadka caqliga badan sida faylasuufkaas oo kale marka ay ku fashilmaan noloshooda gaarka ah, waxay iska beddelaan waxa ay guul u arkaan dadka kale, deedna way isdhiibaan. Guushii caamka ahayd oo dhan ayay ku beddelaan guul kale oo iyaga u gaar ah oo ay xaqiijin karaan. Ugu danbayn guusha caamka ah, waa waaqici aan la isdiidsiin karin, in la gaarana waxay ku xiran tahay sida aad ugu tababbaran tahay nolosha. Tababbarka nolosha waxaa bixiya isla nolosha, balse waa waddo dheer. WUU jiraa tababbar nololeed oo aad isbari karto haddii awooddaada doonistu xooggan tahay. Sidoo kale waxaa jira xirfadlayaal ah tababbare nololeed (life coach) oo ku tababbari kara. 
Tababbaro oo guuleyso.📚📚